**Benjamin Rush**, nado o 4 de xaneiro de 1746 e finado o 19 de abril de 1813, foi un médico, cirurxián e político estadounidense. Foi un dos asinantes da Declaración de Independencia dos Estados Unidos de América. Foi un líder na comunidade de Filadelfia, e tamén foi un pioneiro da psiquiatría nos EUA, reformador social, humanista e educador. Fundou o Dickinson College e foi profesor de medicina e química na Universidade de Pensilvania. Rush tamén foi o cirurxián xeral (*Surgeon General*) do Exército Continental.

Traxectoria
-----------

### Vida temperá

Rush naceu e creceu en Filadelfia, e foi á universidade no College of New Jersey (agora Princeton University). Recibiu formación médica en Europa e obtivo un título pola Universidade de Edimburgo. Rush volveu ás colonias americanas. Converteuse en profesor no College of Philadelphia (agora Universidade de Pensilvania). Rush tiña unha práctica médica e rescatou a American Philosophical Society. Entre as súas publicacións destaca o primeiro libro de texto estadounidense de Química.

### Época revolucionaria

Rush foi alguén moi activo politicamente. Formou parte dos Fillos da Liberdade (Sons of Liberty), aconsellou a Thomas Paine, quen escribiu *Common Sense*. Asinou a Declaración de Independencia e representou a Filadelfia na Convención constitucional.

Rush tamén axudou como médico nas batallas da Guerra de Independencia dos Estados Unidos. Rush deu unhas instrucións para manter os soldados sans, e o exército estadounidense utilizou estas directrices até 1908. Porén, tamén entrou en polémicas. Rush enviou dúas cartas criticando a George Washington. Rush escribiu que os exércitos estaban desordenados baixo o mando de Washington. Rush dimitiu en 1778 e máis tarde lamentou as súas cartas.

### Vida posterior

Despois da Guerra Revolucionaria, Rush traballou no Hospital de Pensilvania. Foi o director da Casa da Moeda dos Estados Unidos de 1797 a 1813. Converteuse en membro da Academia Americana de Artes e Ciencias en 1788. Rush volveu á Universidade de Pensilvania como profesor de Medicina, e tivo como alumno a William Henry Harrison. En 1773 fundou o Dickinson College. Durante a epidemia de febre amarela de Filadelfia de 1793 estivo atendendo pacientes. Tamén foi un dos fundadores da Pennsylvania Prison Society. Rush preparou a Meriwether Lewis para a parte médica da expedición de Lewis e Clark.

### Reformas

Rush foi un reformador en moitos aspectos. Opúxose á escravitude, falando publicamente contra o tráfico de escravos e argumentaba que os afroamericanos e os europeos e americanos de orixe europea eran iguais. Tamén se opuxo á pena de morte / pena capital. Cría que o castigo dos criminais debería ser privado e sostiña que a pena de morte ía en contra da razón e da felicidade. Rush tamén foi un pioneiro do feminismo, apoiou a educación das mulleres, fundou a Young Ladies' Academy of Philadelphia e contribuír aos ideais da Republican Motherood.

### Medicina

A Medicina nos séculos XVIII e XIX non estaba moi avanzada, e Benjamin Rush apoiou a medicina heroica. Isto incluía cousas como a flebotomía (hoxe sábese que é perigoso) e houbo xente que o criticou por iso. 

Tamén escribiu informes de casos sobre enfermidades infecciosas como o dengue e cría que a negrura era unha condición ou doenza da pel curable (hoxe tamén demostrado falso, como moitos outros prexuízos racistas). Porén, Benjamin Rush defendía firmemente a igualdade de todos os seres humanos e estudou a saúde dos nativos americanos e as causas polas que contraían certas enfermidades. Reseñou o caso de Thomas Fuller, coñecido como "Tom o negro" nas cartas de Rush, e "Virginia Calculator" pola súa extraordinaria capacidade para resolver problemas de cálculo, e foi un dos primeiros casos rexistrados de síndrome savant na literatura médica. Rush describiu a sorprendente capacidade de Fuller para calcular sen ter recibido ningunha educación ou formación en matemáticas. A súa habilidade foi utilizada como proba de que os afroamericanos escravos eran iguais aos brancos en termos de intelixencia, algo que reforzou o discurso pro-abolicionista.

Benjamin Rush tamén fixo moito no eido da saúde mental e é considerado o "pai da psiquiatría nos EUA". Chegou a utilizar o mercurio para tratar algúns problemas mentais. Desenvolveu a terapia ocupacional e clasificou diversos trastornos mentais. Tratou a adicción como unha doenza médica e non como un pecado, nun momento en que a maioría da xente tiña malas opinións sobre os enfermos mentais, e defendeu que os enfermos mentais non eran "animais inhumanos". 

### Pasamento

Rush morreu de tifo en 1813. Foi enterrado no cemiterio da Christ Church en Filadelfia.

Notas
-----

1. ↑  Renker, Elizabeth M. (1989). "'Declaration-Men' and the Rhetoric of Self-Presentation". *Early American Literature*. **24** (2): 123 and n. 10 there. JSTOR 25056766.
2. ↑  "Benjamin Rush". *archives.upenn.edu*.
3. ↑  Bell, Whitfield J. and Charles Greifenstein, Jr. Patriot-Improvers: Biographical Sketches of Members of the American Philosophical Society. 3 vols. Philadelphia: American Philosophical Society, 1997.
4. 1 2  Binger, Carl (1966). *Revolutionary Doctor / Benjamin Rush (1746–1813)*. Nova York: Norton & Co.
5. ↑  "Signers of the Declaration of Independence: Benjamin Rush". *www.ushistory.org* (en inglés). Consultado o 2023-06-29.
6. ↑  Rush, Benjamin (1808). *Directions for preserving the health of soldiers : addressed to the officers of the Army of the United States*. Philadelphia: Thomas Dobson.
7. ↑  "Signers of the Declaration of Independence: Benjamin Rush". *www.ushistory.org* (en inglés). Consultado o 2023-06-29.
8. ↑  "About; index". *PrisonSociety.org*. Arquivado dende o orixinal o 05 de novembro de 2008. Consultado o 29 de xuño de 2023.
9. ↑  Woodger, Elin; Toropov, Brandon (2009). *Encyclopedia of the Lewis and Clark Expedition*. Infobase Publishing. pp. 304–06. ISBN 9781438110233.
10. ↑  D'Elia, Donald J (1969). "Dr. Benjamin Rush and the Negro". *Journal of the History of Ideas*. **30** (3): 413–22. doi:10.2307/2708566
11. ↑  "Amendment VIII: Benjamin Rush, On Punishing Murder by Death". *press-pubs.uchicago.edu*. Consultado o 2023-06-29.
12. ↑  Straub, Jean S (1987). "Benjamin Rush's View on Women's Education". *Pennsylvania History*. **34** (2): 147–57.
13. ↑  Rush, Benjamin (1815). "A Defence of Blood-letting, as a Remedy for Certain Diseases". *Medical Inquiries and Observations*. **4**.
14. ↑  Rush, Benjamin, M.D. (1794). *An account of the bilious remitting fever, as it appeared in Philadelphia in the year 1793*. Philadelphia, Pa.: Thomas Dobson.
15. ↑  Rush, Benjamin (1799). "Observations Intended to Favour a Supposition That the Black Color (As It Is Called) of the Negroes Is Derived from the Leprosy". *Transactions of the American Philosophical Society*. **4**: 289–297. doi:10.2307/1005108
16. ↑  J. Kunitz; Benjamin Rush (1970). "Benjamin Rush on Savagism and Progress Stephen". *Ethnohistory*. Duke University Press. **17** (1/2): 31–42. JSTOR 481523.
17. ↑  Shorter, Edward (1997). *A History of Psychiatry: From the Era of the Asylum to the Age of Prozac*. Wiley.
18. ↑  "Rush, Benjamin. Medical Inquiries and Observations, Upon the Diseases of the Mind: Philadelphia: Published by Kimber & Richardson, no. 237, Market Street; Merritt, printer, no. 9, Watkins Alley, 1812". *Their Own Words*. Carlisle, Pennsylvania: Dickinson College. 17 de xullo de 2003. OCLC 53177922. Arquivado do orixinal do 7 de xaneiro de 2004.
19. ↑  Elster, Jon (1999). *Strong Feelings: Emotion, Addiction, and Human Behavior*. MIT Press. p. 131. ISBN 978-0-262-55036-9.

Véxase tamén
------------

|  |  |
| --- | --- |
|  | A Galipedia ten un portal sobre: ***Estados Unidos de América*** |


|  |  |
| --- | --- |
|  | Wikimedia Commons ten máis contidos multimedia na categoría:  ***Benjamin Rush Modificar a ligazón no Wikidata*** |

### Outros artigos

* Abolicionismo
* Declaración de Independencia dos EUA
* Psiquiatría
* Thomas Fuller

|  |  |
| --- | --- |
| Control de autoridades | 
* Wd: Q656478
* WorldCat
* VIAF: 84813377
* BAV: ADV11158064
* BIBSYS: 90301580
* BLBNB: 000338220
* BNE: XX1751009
* BNF: 12343598f
* BRE: 3500218
* CERL: cnp00400425
* CiNii: DA01689696
* DeutscheBio: 11879163X
* E-Enlightment: rushbenja0024623
* EBID: ID
* FAST: 120
* GND: 11879163X
* ISNI: 0000 0001 1030 3329
* LCCN: n50000649
* Leopoldina: 6309
* LibriVox: 13212
* MGP: 122226
* NKC: nlk20000091330
* NLA: 35468508
* NNDB: 000114256
* NPG: mp16666
* NTA: 069145946
* OBP: ID
* ODNB: 68653
* OL: OL41718A
* openMLOL: 169661
* SNAC: w6sc4xsr
* SUDOC: 032398948
* USCongress: R000514
* WikiTree: Rush-91

 |